**Smernica č. 1/2021**

Pravidlá tvorby a obsadzovania pozícií študentských vedeckých pomocných síl na Pedagogickej fakulte UMB v Banskej Bystrici

Gestorka:

doc. PaedDr. Lada Kaliská, PhD.

prodekanka pre vedu, výskum a umenie PF UMB

Schválila:

doc. PaedDr. Lenka Rovňanová, PhD.

     dekanka PF UMB

Banská Bystrica 31. mája 2021

Č. sp.: PF/1293/2021/107/RD

Č. z.: PF/1946/2021

**Článok 1**

**Všeobecné ustanovenia**

1. Táto smernica vymedzuje pravidlá tvorby a obsadzovania pozícií študentských vedeckých pomocných síl (ďalej len „VPS“) na Pedagogickej fakulte UMB v Banskej Bystrici (ďalej len „PF UMB“).
2. Smernica sa vydáva v súlade s týmito legislatívnymi predpismi:
3. zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“),
4. zákon č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
5. Smernica upravuje procesy spojené so vznikom pozície, spôsobom obsadzovania pozície, riadením činnosti, právami a povinnosťami zúčastnených strán, financovaním, monitorovaním činnosti a zánikom pozície VPS.

**Článok 2**

**Základné ustanovenia**

1. Prostredníctvom pozícií VPS sú študenti a študentky prvého a druhého stupňa vysokoškolského štúdia PF UMB zapájaní do tvorivej činnosti PF UMB účasťou na realizovaní vedecko-výskumných projektov, kde výstupom môže byť aj tvorba a publikovanie vedecko-výskumných diel.
2. Pri publikovaní vedecko-výskumných diel, na ktorých tvorbe sa podieľali študenti a študentky pracujúce na pozícii VPS, je povinnosťou pracovníkov a pracovníčok PF UMB uvádzať tieto osoby ako spoluautorov a spoluautorky diela.
3. Spoločne so študentskou vedeckou a umeleckou aktivitou patrí VPS k nástrojom na formovanie profilu absolventov a absolventiek študijných programov na PF UMB.

**Článok 3**

**Vznik a zánik pozície VPS**

1. Pozícia VPS, financovaná z prostriedkov určených na motivačné štipendiá, je fakultou garantovaná pozícia.
2. Podklady na obsadenie pozícií VPS predkladajú vedúci pracovísk do 30. júna príslušného kalendárneho roka prodekanovi pre vedu, výskum a umenie.
3. Podklady musia obsahovať (príloha 1):
   1. názov výskumnej témy, na ktorej bude VPS participovať,
   2. väzbu na vedecko-výskumnú činnosť pracoviska v súlade so stratégiou rozvoja vedy a výskumu na katedre a fakulte a prípadnú väzbu na realizovaný vedecko-výskumný projekt,
   3. opis činností, ktoré bude študent vykonávať,
   4. meno tútora VPS zo žiadajúceho pracoviska (ďalej len „tútor VPS“),
   5. merateľný výstup činnosti študenta na pozícii VPS (napr. vystúpenie na ŠVA, vystúpenie na vedeckom seminári, verejná obhajoba pred členmi akademickej obce pracoviska, spracovanie databázy a pod.).
4. Prodekan pre vedu, výskum a umenie pripraví na rokovanie grémia dekana sumarizované podklady k VPS za jednotlivé pracoviská.
5. O počte garantovaných pozícií VPS na fakulte pre daný akademický rok rozhoduje grémium dekana na konci predchádzajúceho akademického roka, najneskôr do 31. júla aktuálneho kalendárneho roka.
6. Katedra s počtom do 10 tvorivých pracovníkov má nárok na jedno miesto VPS, katedra s počtom viac ako 10 tvorivých zamestnancov má nárok na dve miesta VPS, dekanát má nárok na dve miesta VPS pre účely centra edukačného výskumu.
7. VPS je členom vedecko-výskumnej skupiny danej katedry alebo dekanátu (ďalej len „pracovisko“).
8. Garantovaná pozícia VPS pre pracovisko vzniká 1. októbra a zaniká 31. mája aktuálneho akademického roka.
9. Vytvorenie pozície VPS na fakulte nie je pracoviskami nárokovateľné.

**Článok 3**

**Financovanie VPS**

* + - 1. Možnými zdrojmi financovania VPS sú:

1. motivačné štipendium fakulty – pre garantované pozície (financovanie upravuje Štipendijný poriadok PF UMB),
2. grantové prostriedky realizovaných projektov,
3. iné externé zdroje.
4. Študentom prijatým na VPS môže byť priznané motivačné štipendium v zmysle Štipendijného poriadku PF UMB, časť III, bod 13 i). Motivačné štipendium sa prizná podľa aktuálneho rozpočtu, vo výške maximálne 350 eur za akademický rok. Motivačné štipendiá sa vyplatia bezhotovostne na osobné účty študentov. Motivačné štipendium za činnosť VPS je vyplácané dvakrát ročne, a to v decembri a v júni príslušného akademického roka. Podkladom pre vyplatenie štipendia je hodnotenie tútora.
5. Odmeny vedecko-výskumných grantov sa riadia pravidlami príslušných grantových schém. Financovanie z externých zdrojov môže byť v odôvodnených prípadoch stanovené odlišne. Financovanie z vedecko-výskumných grantov alebo z externých zdrojov môže byť realizované formou dohody o brigádnickej práci študenta alebo dohody o pracovnej činnosti.
6. V prípade, že študent určené úlohy nenaplní, môže vedúci pracoviska navrhnúť dekanovi fakulty pozastavenie vyplácania odmeny a vypísanie nového výberového konania na obsadenie uvoľnenej pozície VPS.

**Článok 4**

**Výberové konanie na obsadenie pozície VPS**

1. Na základe podkladov vedúcich pracovísk sú, po schválení grémiom dekana, vypísané ponuky na obsadenie pozícií VPS na príslušný akademický rok.
2. Ponuky na obsadenie pozícií VPS sú zverejnené na webových stránkach fakulty najneskôr 10. septembra príslušného kalendárneho roka.
3. Prihlášky (príloha 2) sa podávajú do 25. septembra príslušného kalendárneho roka na referát pre vedu, výskum a umenie PF UMB. Povinnou prílohou prihlášky je motivačný list študenta a písomné vyjadrenie tútora.
4. O výsledkoch výberového konania rozhoduje prodekan pre vedu, výskum a umenie. Výsledky výberového konania sa zverejnia najneskôr do 30. septembra príslušného kalendárneho roka.
5. Úloha tútora zaniká vždy buď k 30. júnu príslušného kalendárneho roka alebo, v prípade zmeny tútora, rozhodnutím vedúceho pracoviska.

**Článok 5**

**Činnosť VPS, jej riadenie a hodnotenie**

1. Úlohou VPS je realizácia čiastkových úloh vo vedecko-výskumnom tíme.
2. VPS sa v rámci činnosti riadi výlučne pokynmi tútora, ktorý dohliada na obsahovú, kvalitatívnu aj kvantitatívnu stránku jeho práce.
3. Tútor hodnotí činnosť študenta na pozícií VPS priebežne k 25. novembru a k 25. máju príslušného akademického roka písomnou formou. Hodnotenie je doručené vedúcemu pracoviska a v kópii na referát pre vedu, výskum a umenie. V prípade nedostatočného plnenia úloh sa postupuje podľa čl. 3, ods. 4 tejto smernice.
4. Študent do 31. mája písomne zhodnotí svoju činnosť a aktivity v rámci VPS. Hodnotenie zašle prodekanovi pre vedu, výskum a umenie.
5. Tútor do 30. júna písomne vyhodnotí plnenie stanovených cieľov a odporučí, resp. neodporučí vydanie certifikátu o úspešnom ukončení VPS.
6. Certifikát o úspešnom ukončení činnosti VPS udeľuje dekan fakulty. V prípade, že je činnosť VPS realizovaná s externou organizáciou alebo financovaná z iných zdrojov alebo výskumných grantov, certifikát podpisuje aj zástupca donora alebo vedúci výskumného grantu.
7. Prodekan pre vedu, výskum a umenie vypracuje na základe hodnotenia tútorov a študentov správu o VPS za akademický rok do 31. júla.

**Článok 6**

**Záverečné ustanovenia**

* + - 1. Príloha 3 k smernici obsahuje prehľad termínov vzťahujúcich sa k aplikácii tejto smernice.
      2. Smernica č. 1/2021 nadobúda platnosť a účinnosť dňom 1.6.2021.

doc. PaedDr. Lenka Rovňanová, PhD.

dekanka PF UMB